|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314011L915 |
| Názov aktivity: | Hlavná aktivita č. 2, Skvalitňovanie aktívnych politík trhu práce pre MRK |
| Názov výstupu: | Analýza |
| Názov opatrenia: | Postavenie rómskych žien na slovenskom trhu práce |
| Subjekt, ktorému sa návrh opatrenia predkladá: | Ministerstvo práce, sociálnych vecí a rodiny SR |

# **Postavenie rómskych žien na slovenskom trhu práce**

**Mgr. Lucia Kováčová, M.A.**

Človek v ohrození n.o.

Bratislava 2020

Úvod

Zamestnanosť rómskej menšiny na Slovensku dlhodobo zaostáva za zamestnanosťou tzv. väčšinovej populácie, v dôsledku čoho sú obyvatelia rómskych komunít vo väčšej miere vystavení chudobe a sociálnemu vylúčeniu. Osobitne v znevýhodnenej pozícii sú rómske ženy, ktoré čelia diskriminácii nielen na základe príslušnosti k etnickej skupine, ale aj z dôvodu rodovej nerovnosti. Na základe viacnásobného znevýhodnenia a kumulácie bariér v prístupe na trh práce majú rómske ženy väčšiu pravdepodobnosť, že predčasne odídu zo školského systému bez dokončenia kvalifikácie dostatočnej na uplatnenie sa na otvorenom trhu práce (než rómski muži, ale aj príslušníci/príslušníčky majoritnej spoločnosti) a dosahujú v priemere nižšie vzdelanie, čo vedie k ich nižšej participácii na trhu práce. Nižšia vzdelanostná úroveň a nižšia zamestnanosť rómskych žien vedie častejšiemu vystaveniu sa chudobe, obmedzenejšiemu prístupu k zdravotnej starostlivosti a možnostiam plánovaného rodičovstva, ako aj nižšej účasti na občianskom, politickom a kultúrnom živote.

Viacnásobnému znevýhodneniu rómskych žien na trhu práce sa vo verejnej politike na Slovensku venuje len malá pozornosť. Táto kapitola bude preto slúžiť na zmapovanie situácie rómskych žien na trhu práce a identifikovanie špecifických bariér, ktorým čelia v prístupe k zamestnaniu. Dôraz bude kladený na pochopenie viacnásobného znevýhodnenia v oblasti zamestnanosti a jeho zohľadnenie pri príprave a formulovaní verejných zamestnaneckých, sociálnych a vzdelávacích politík. Na základe zmapovaných faktorov vysokej nezamestnanosti rómskych žien na Slovensku a dobrej praxe v zahraničí budú tiež sformulované odporúčania pre verejné politiky zamerané na zvýšenie zamestnanosti tejto cieľovej skupiny.

## 1.1 Súčasné údaje o participácii rómskych žien na trhu práce

Nerovné postavenie rómskych žien sa ukazuje už pri ukazovateľoch predčasného odchodu zo školy, ktorý je u rómskych dievčat a žien podstatne vyšší nielen v porovnaní s tzv. väčšinovou populáciou, ale aj s rómskymi mužmi, čo signalizuje rozmer znevýhodnenia nielen na základe etnickej príslušnosti, ale aj rodu. Podľa údajov Agentúry EÚ pre ľudské práva z roku 2016, až 61% rómskych žien vo veku 18-24 predčasne opustilo vzdelávanie v porovnaní s 54% rómskych mužov (FRA, 2016). Podiel tých, ktorý predčasne ukončili školu v roku 2016 na Slovensku za všeobecnú populáciu sa pritom v roku 2016 pohyboval len približne na úrovni 7% (Eurostat, 2019).

Napriek tomu, že dlhodobo bola miera predčasného odchodu zo školy na Slovensku nižšia než bol priemer krajín Európskej únie, v súčasnosti môžeme pri tomto ukazovateli pozorovať zvyšujúci sa trend. Zatiaľ čo v roku 2008 bola miera predčasného odchodu zo školy na Slovensku na úrovni 4,9%, v roku 2018 predstavovala už 8,6%. Priemer EÚ krajín bol v roku 2008 na úrovni 14,1 %, v roku 2018 išlo o 10,6%. Podiel skorých odchodov zo vzdelávacieho systému teda naprieč krajinami EÚ klesá, Slovensko je však výnimkou. Vzhľadom na nedostatok empirických dát (vrátane etnických) nie je zrejmé, do akej miery sa tento nárast týka rómskej menšiny na Slovensku, ani to, aké sú faktory za týmto zvyšujúcim trendom.

Dôsledkom skorého odchodu zo školy sú rómske ženy viac zastúpené v skupine NEET[[1]](#footnote-1), a teda tých mladých, ktorí nie sú zamestnaní a ani v procese vzdelávania, či odbornej prípravy. Podľa údajov prieskumu EU-MIDIS II až 58% mladých Rómov (vo veku 16-24) tvoria NEET, pričom rozdiely medzi pohlaviami sú zásadné. Až 77% rómskych žien v rovnakom vekovom rozmedzí boli v prieskume identifikované ako NEET v porovnaní s 52% rómskymi mužmi. Celková miera NEET je pritom na Slovensku na úrovni 17,2% v porovnaní s 14,1% európskeho priemeru za rok 2018 (FRA, 2018).

Dôsledkom skorého odchodu zo školy a nedosiahnutia kvalifikácie potrebnej na pracovnú integráciu zamestnanosť rómskych žien výrazne zaostáva za zamestnanosťou rómskych mužov, ale aj mužov a žien z celkovej populácie. Zistenia Inštitútu finančnej politiky ukazujú, že zamestnanosť rómskych žien (16-64 ročných) na Slovensku sa pohybuje len na úrovni 16% oproti 26% u rómskych mužov. Vo všeobecnej populácii sa úroveň zamestnanosti mužov pohybuje na úrovni 55%, pričom u žien 50% (ÚHP, IFP a ISP, 2020). Aj tu sa teda ukazuje súhra medzi znevýhodnením na základe etnickej príslušnosti a rodu, keďže rodové rozdiely v zamestnanosti Rómov sú väčšie ako rodové rozdiely v zamestnanosti u všeobecnej populácie.

Nižšiu mieru pracovnej integrácie rómskych žien dokazujú aj výsledky prieskumu EU-MIDIS II, ktorá zachytáva nielen bežné zamestnanie, ale aj zapojenie do občasnej platenej práce. Do tej môže spadať aj práca bez riadnej pracovnej zmluvy alebo krátkodobé zamestnanie. Aj v tomto ukazovateli rómske ženy výrazne zaostávajú, keďže iba 32% rómskych žien v porovnaní s 54% rómskych mužov uviedlo, že mali za posledné štyri týždne platenú prácu vykonanej vo forme živnosti alebo príležitostnej práce (FRA, 2019). To znamená, že nielenže rómske ženy nie sú zastúpené v trvalom zamestnaní, majú tiež málo možností si zarobiť príležitostne a aspoň čiastočne zvýšiť svoj životný štandard. Je pravdepodobné, že rómski muži na rozdiel od žien majú lepší prístup k aspoň občasným pracovným príležitostiam, napríklad sezónnym prácam, a môžu tiež za prácou cestovať, keďže starostlivosť za rodinu a domácnosť je primárne vyžadovaná predovšetkým od žien a dievčat.

## 1.2 Bariéry pri vstupe na trh práce

Príčinou nerovného postavenia rómskych žien na trhu práce je fakt, že čelia viacnásobnému znevýhodneniu, ktoré je založené nielen na základe ich etnického pôvodu, ale aj rodu. Viacnásobné znevýhodnenie je úzko prepojené s konceptom intersekcionality (*ang. intersectionality*), ktorý hovorí o tom, že rôzne formy diskriminácie medzi sebou vzájomne pôsobia a vytvárajú tak viacdimenzionálnu nerovnosť (Crenshaw, 1994). Rómske ženy tak na základe svojej etnicity a rodu zažívajú odlišné skúsenosti s nerovnosťami než napríklad ženy tzv. väčšinovej spoločnosti alebo muži rómskeho alebo iného etnického pôvodu. Viacnásobné znevýhodnenie a jeho dôsledky na kvalitu života jednotlivcov si preto z hľadiska tvorby verejnej politiky zasluhuje odlišný prístup než riešenie jednodimenzionálnej nerovnosti. Ako poukazuje Kozcé a Popa (2009) nie je vhodné sa pri odstraňovaní nerovností sústreďovať na kategórie ako je rod, etnicita, sociálne postavenie oddelene, ale vnímať ich v spoločnom pôsobení. Pochopenie viacnásobnej diskriminácie a nerovnosti je kľúčové pre komplexný prístup k vyriešeniu sociálneho vylúčenia rómskych žien a nastavenie takého súboru nástrojov, ktoré túto komplexnosť účinne adresuje. V ďalšej časti textu sú pre to predstavené jednotlivé bariéry, ktoré zažívajú rómske ženy v prístupe k zamestnaniu a ich vzájomná interakcia.

### Nízka úroveň vzdelania a zručností

Jedným z kľúčových dôvodov nižšej participácii rómskych žien na trhu práce je ich nižšie dosiahnuté formálne vzdelanie a nedostatok zručností potrebných pre pracovný trh. To je nižšie nielen v porovnaní s mužmi a ženami s tzv. väčšinovej spoločnosti, ale aj v porovnaní s rómskymi mužmi. Podľa údajov EU-MIDIS II, iba 26% rómskych žien vo veku od 16-24 rokov ukončilo vyššie stredné vzdelanie oproti 31% rómskych mužov. V prípade vyšších vekových kategórií sú dokonca rozdiely medzi pohlaviami vyššie. Vo vekovej kategórii 25-44 len 33% rómskych žien ukončilo vyššie stredné vzdelanie oproti 44% rómskych mužov. Vo vekovej kategórii nad 45 rokov iba približne 22 % rómskych žien získalo vyššie stredné vzdelanie oproti 34% rómskych mužov (FRA, 2019).

Ako je spomenuté vyššie, jedným z podstatných dôvodov nízkeho dosiahnutého vzdelania je skorý odchod zo školy, ktorý sa disproporčne dotýka rómskych žien. V súčasnosti neexistujú spoľahlivé dáta o tom, aké sú hlavné príčiny skorého odchodu u rómskych mladých a osobitne u rómskych žien a dievčat na Slovensku. Výskumy uskutočnené v zahraničí, ktoré sa venujú skorému odchodu zo školy u zraniteľných skupín mladých (predovšetkým etnické menšiny vrátane rómskych komunít, sociálne vylúčení a pod.) hovoria o súhre viacerých faktorov, ktoré sa týkajú rodinného zázemia a finančnej situácie v rodine, kvality vzdelávacieho systému a tiež zdravotného stavu študentov a študentiek.

Zistenia zo zahraničných výskumov ukazujú, že príčiny skorého odchodu zo vzdelávacieho systému osobitne u etnických a marginalizovaných skupín sú úzko spojené s vysokou nezamestnanosťou a nízkymi príjmami rodičov (De Witte a kol., 2013; Flennaugh a kol., 2018) s tým súvisiacou nutnosťou pracovať a zarábať už v mladom veku, ktorý tlačí mladých k tomu, aby opustili školu a hľadali si zamestnanie (McGregor & Mills, 2012; Polidano a kol., 2015). Skorý odchod zo školy u mladých je viac pravdepodobný v rodinách s jedným rodičom (Weihua, F. & Wolters., Ch.A., 2014) a tiež pokiaľ  rodičia dosiahli nízke vzdelanie (Tomás a kol., 2012), čo opäť súvisí s nízkymi príjmami rodiny a teda finančnými podmienkami. Socioekonomická situácia v  rodine a finančné podmienky pre pravidelnú dochádzku do školy preto zohrávajú kľúčovú rolu v rozhodovaní o pokračovaní v štúdiu.

Rozhodnutie opustiť školu je ovplyvnené aj slabými akademickými výsledkami (Ripamonti, 2017) a nízkou mierou zapojenia študentov a študentiek do mimoškolských aktivít (Weihua & Wolters, 2014). Tie dva faktory sú previazané s nízkou kvalitou vzdelávacieho systému a nepriaznivou školskou atmosférou (Day a kol., 2014) vrátane nepriaznivých vzťahov medzi študentmi a študentkami na jednej strane, a s pedagogickým personálom alebo vedením školy na strane druhej (McGregor et al., 2015) alebo nedostatkom podpory, ktorí študenti a študentky z marginalizovaných skupín dostávajú zo strany vzdelávacích inštitúcií (Hobbs & Power, 2013).

Osobitnú úlohu tiež zohráva zhoršený zdravotný stav spôsobený životom v nepriaznivom socio-ekonomickom prostredí (Kearney, 2008) ako aj nízke sebavedomie a nízke ambície mladých z etnických skupín (Hardre & Reeve, 2003), ktoré sú determinujúce pre ich akademický výkon a rozhodovanie o vzdelávacích a kariérnych cestách.

Aj keď mnohé z týchto príčin platia rovnako pre mužov ako aj ženy z marginalizovaných prostredí, je možné identifikovať aj také príčiny, ktoré sú rodovo podmienené. Úlohu pri skorých odchodoch zo školy u dievčat zohrávajú napríklad očakávania od rodiny a komunity, že sa dievčatá väčšmi zapoja do prác v domácnosti a starostlivosti o iných členov rodiny (Alvarez, Parra, & Gamella, 2016). Údaje zo slovenského prostredia ukazujú, že najmä v uzavretejších komunitách sú na ženy a dievčatá kladené zvýšené nároky , aby sa venovali primárne starostlivosti o domácnosť a deti (vrátane súrodencov), prípadne ďalších závislých členov rodiny (Gatti a kol., 2016). Od dievčat sa tiež viac očakáva skorý vstup do manželstva a založenie si rodiny často už tínedžerskom veku (Ripamonti, 2017). Skoré tehotenstvá sú tak dôležitým faktorom, keďže vyraďujú dievčatá zo vzdelávacieho procesu. Tieto príčiny odchodu súvisia s obmedzenými možnosťami v oblasti plánovaného rodičovstva a prístupu k službám reprodukčného zdravia. Rodový rozmer sa prejavuje aj u motiváciách a sebavedomí dievčat z marginalizovaných skupín. Tieto aspekty sú však v slovenskom kontexte len veľmi málo preskúmané.

### Aktívne opatrenia trhu práce a úrady práce

Súčasné aktívne opatrenia trhu práce (AOTP) len slabo adresujú problémy najťažšie zamestnateľných skupín obyvateľstva a osobitne dlhodobo nezamestnaných, nízkokvalifikovaných a ľudí s viacnásobným znevýhodnením. Štruktúra výdavkov na AOTP sa navyše viac prikláňa k dotáciám na mzdy, v menšej miere na podporu opatrení, ktoré vedú k rozvoju zručností potrebných pre trh práce (ÚHP, IFP a ISP, 2020).

Osobitne rómski nezamestnaní sú často zaraďovaní do programov aktivačných prác, ktoré zvyšovanie zručností podporujú len veľmi obmedzene. Podľa štúdie Inštitútu finančnej politiky až 40 % rómskych nezamestnaných sa zúčastnilo aktivačných prác pre obec alebo samosprávny kraj v roku 2017, pričom zároveň len 8% rómskych nezamestnaných sa zúčastnilo iného AOTP než boli aktivačné práce (Hidas a kol., 2018). Ukazuje sa, že účasť na aktivačných prácach jednak nezvyšuje zručnosti žiadané zamestnávateľmi a nevedie k pracovnej integrácii na otvorenom trhu práce a slúži ako nástroj sociálnej politiky v kontexte zvyšovania príjmu jednotlivca alebo rodiny (Mýtna Kureková a kol., 2013). Podľa štúdie Svetovej banky rómske ženy kvôli tradičnému rozdeleniu rolí v rodine sa často nezúčastňujú ani aktivačných prác a či akejkoľvek inej platenej práci mimo domova (Gatti a kol., 2016).

So slabo fungujúcimi AOTP sú spojené aj neefektívne služby zamestnanosti, ktoré nedostatočne adresujú potreby dlhodobo nezamestnaných. Osobitne problematické je slabé využívanie profilovania uchádzačov a uchádzačiek o prácu na úradoch práce, a to predovšetkým tých, ktorí patria do rizikových skupín a majú nízku šancu sa zamestnať. Systém profilovania by mal byť prepojený s odbornými poradenskými službami, poskytovaním dostatočných informácií o možnostiach doplnenia si vzdelania a nastavením ďalších podporných služieb (Hidas a kol. 2016, Mýtna Kureková, 2014). Pri nedostatočnom zmapovaní všetkých bariér, ktorým znevýhodnený uchádzač alebo uchádzačka čelí pri prístupe k zamestnaniu, nie je možné vhodne nastaviť vhodnú intervenciu a  individualizované služby.

Čiastočné reagovanie na potreby rómskych žien sa ukazuje v niektorých prípadoch pracovno-integračných sociálnych podnikov. Sociálne podniky vznikajú zväčša priamo v komunitách, majú lepšie zmapované potreby ich obyvateľov a obyvateliek, a aj z toho dôvodu vedia poskytovať individualizovanejšiu a adresnejšiu podporu nezamestnaným. Často tak poskytujú komplexnejšie služby, ktoré adresujú viac oblastí života jednotlivca, ide napríklad o poskytovanie mentoringu a poradenstva, mimoškolských aktivít alebo iných foriem poobednej starostlivosti o deti rodičov, ktorí sú v podniku zamestnaní a mnohých ďalších (Škobla, Kováčová a Ondoš, 2018). Osobitne tak reagujú na nedostatok možností ako skĺbiť rodinný a pracovný život, keďže priamo alebo sprostredkovane poskytujú nielen možnosť zamestnať sa, ale aj služby starostlivosti o deti. Oblasť sociálnej ekonomiky je zatiaľ na Slovensku len slabo rozvinutá a jej potenciál nie je, špeciálne voči rómskym ženám alebo iným zraniteľným skupinám, využívaný naplno.

Aj z hľadiska toho, že chýbajú služby starostlivosti o deti a iných odkázaných členov domácnosti, a ďalšie podporné služby, môžeme predpokladať, že rómske ženy majú obmedzené možnosti ako benefitovať zo v súčasnosti implementovaných zamestnaneckých opatrení. Týka sa to predovšetkým nedostatku možností zvýšiť si zručnosti, čo je pre rómske ženy kľúčové najmä z hľadiska ich skorého odchodu zo školy a nízkej úrovne zručností a vzdelania.

### Možnosti dokončenia si formálneho vzdelania

Rómske ženy čelia limitovaných možnostiam dokončiť si aj formálne vzdelanie v rámci školského systému. Systém druhošancového vzdelávania na Slovensku nie je v súčasnosti implementovaný efektívne; školám chýbajú informácie ako programy zaviesť, chýba efektívne nastavený systém štipendií a ako aj kariérového poradenstva spojeného s mentoringom. Práve tieto poradenské služby sú dôležité pre zlepšenie motivácie študentov a študentiek a plánovanie ich ďalších študijných a kariérnych ciest. Dôsledkom toho majú nezamestnaní, ktorí predčasne odišli zo vzdelávacieho systému bez adekvátneho vzdelania len malé možnosti vrátiť sa doň a dokončiť si formálne vzdelanie.

Tým študentom a študentkám, ktorí neukončili ani základné vzdelanie sú v súčasnosti ponúkané tzv. F-odbory, dvojročné programy na stredných odborných školách. Tieto odbory však vykazujú viaceré nedostatky. Študenti a študentky získajú len nižšie stredné odborné vzdelanie (ISCED 2c) bez výučného listu a maturity s obmedzenými možnosťami študovať na vyšších stupňoch vzdelania ako je ISCED 3. Problémom je tiež nízka uplatniteľnosť absolventov a absolventiek týchto odborov na trhu práce a nízka miera úspešnosti dokončenia tohto odboru, ktorý sa v roku 2018 sa pohybovala len na úrovni 33% (ÚHP, IFP a ISP, 2020).

Tzv. F-odbory sú osobitne rómskym študentom a študentkám často ponúkané na elokovaných pracoviskách a vykazujú tak znaky segregovaného vzdelávania. Okrem toho ponúkajú len malý výber učebných odborov, ktorý je navyše zaťažený rodovými a etnickými stereotypmi. Rómske dievčatá a ženy sú totiž nezriedka zaraďované do odboru Praktická žena, ktorého cieľom je získanie zručností v oblasti prípravy odevov, jedál, či celkového fungovania domácnosti. Takýto odbor priamo podporuje rodové stereotypy, osobitne voči rómskym ženám a zásadne im limituje ďalšie vzdelávacie možnosti a uplatnenie sa na trhu práce. Tento odbor zároveň posilňuje stereotypy o rómskych ženách ako tých, ktoré sú finančne negramotné a nevedia sa postarať o svoju domácnosť (Balážová, 2015).

### Limitované možnosti zladenia rodinného a pracovného života

Kľúčovým dôvodom nízkej participácie rómskych žien na trhu práce je ich zapojenie do neplatenej práce v domácnosti a starostlivosti o deti alebo iných členov rodiny. To spôsobuje nedostatok možností nájsť si platenú prácu mimo svojej domácnosti, pričom rómske ženy si tak často prácu ani nehľadajú. V prieskume EU-MIDIS II až 41% rómskych žien uviedlo, že nie sú v zamestnaní ani si zamestnanie nehľadajú z dôvodu toho, že sa starajú o iných členov domácnosti (o deti, starších príbuzných), a to oproti 26% ženám zo z celkovej populácie vo veku 16-24 (FRA, 2019). Dôsledkom tradičného rodového rozdelenia úloh sa rómske ženy sa na rozdiel od rómskych mužov v menšej miere zapájajú aj do nízko-kvalifikovaných prác (napríklad aktivačných prác pre obec), kde je možnosť aspoň menšieho zárobku mimo domova (Gatti a kol., 2016).

Ženy na Slovensku vo všeobecnosti čelia nízkym možnostiam zlaďovania rodinného a pracovného života, či už v kontexte dostupnosti služieb starostlivosti o deti (žiadna garancia prijatia dieťaťa do materskej školy, nedostatok kapacít v materských školách a jasliach), o starších alebo zdravotne znevýhodnených členov domácnosti, ale aj v kontexte možností flexibilnejších úväzkov, zdieľaných pracovných miest a iných opatrení. Tieto problémy sú o to väčšie u žien z etnických alebo marginalizovaných skupín. Obmedzený prístup k službám starostlivosti o deti je u rómskych žien posilnený segregáciou v bývaní a s tým spojenou nedostupnosťou verejných služieb, poplatkami alebo diskriminačnými praktikami, napr. pri zápise detí do materských škôl. Čo sa týka napríklad prístupu k predškolskému vzdelávaniu v marginalizovaných komunitách, tak približne v pätine obcí s koncentráciou rómskeho obyvateľstva nie je v súčasnosti vôbec zriadená materská škola (Atlas rómskych komunít, 2019). Od roku 2021 vstúpi do účinnosti novela školského zákona, ktorým sa zavádza povinnosť navštevovať škôlky pre deti vo veku päť rokov, a teda rok pred nástup do povinnej školskej dochádzky na úrovni základnej školy. Pre mladšie deti z vylúčených komunít ale mnohokrát neexistuje žiadna forma bezplatnej starostlivosti dostupná v blízkosti bydliska, ktorá by umožnila rómskym matkám nastúpiť do zamestnania.

## 1.3 Dobré príklady praxe pre posilnenie postavenie rómskych žien na trhu práce

Pri podpore zamestnanosti rómskych žien sa ponúka hneď niekoľko dobrých príkladov projektov, ktoré môžu prinášať podnety a inšpirácie aj pre slovenské politiky zamestnanosti. Pri výbere dvoch nižšie prezentovaných dobrých príkladov rozhodovalo to, čo vo verejnej a *policy* diskusii na Slovensku zaznieva menej, a tým je prevencia voči predčasnému odchodu zo školy a podpora podnikania ako spôsobu zapojenia žien na trh práce.

#### Komplexný prístup v prevencii predčasného odchodu zo školy

Na Slovensku je systém prevencie predčasného odchodu zo školy slabo rozvinutý a neexistuje ucelená stratégia ako podchytiť študentov a študentky zo skupín, pri ktorých je zvýšená pravdepodobnosť odchodu zo školského systému bez dokončenia adekvátnej kvalifikácie. V európskych krajinách však môžeme nájsť hneď niekoľko príkladov ako poskytovať študentom a študentkám také podporné služby, ktoré by zvrátili rozhodnutie odísť zo školy a umožnili by prístup ku kvalitnému vzdelávaniu. Jedným z nich je holandský systém prevencie predčasného odchodu zo školy (*hol. Aanpak voortijdige Schooluitval),* ktorý pozostáva z niekoľkých opatrení a podporných aktivít pre študentov a študentky, a osobitne sa sústreďuje na mládež z etnických skupín (osobitne detí z imigrantským zázemím), ktorá má štatisticky vyššiu pravdepodobnosť skorého odchodu zo školy.

Tento systém podpory je v prvom rade založený na pravidelnom monitoringu tých indikátorov, ktoré môžu naznačovať, že študent alebo študentka môže predčasne opustiť školu. Medzi tieto indikátory patrí napríklad časté vynechávanie dochádzky, zvýšená úroveň stresu (spozorovaná pedagogickým personálom), či náhle zhoršené výsledky v škole. Takýmto študentom a študentkám je poskytnutých hneď niekoľko služieb ako je napríklad mentoring, psychologické poradenstvo, kariérové poradenstvo pre správnu voľbu ďalšej vzdelávacej a profesijnej trajektórie, ale aj ich zapojenie do projektov na škole, na základe ktorých si môžu doplniť kvalifikáciu. Tento systém prevencie teda využíva dostupné dáta o študentoch a študentkách z rizikových skupín a je založený na nastavení včasných intervencií, ktoré sú implementované v rámci úzkej spolupráce miestnych aktérov.

V tejto súvislosti sa opatrenia špeciálne zameriavajú na dievčatá a ženy, keďže ich nastavovanie je založené na podrobných informáciách a rodinnom zázemí študenta/študentky ako aj ďalších charakteristikách ako je rod, etnicita, miesto bydliska alebo typ školy. Na základe týchto dát je vypracovaný individualizovaný plán, ktorý adresuje viacnásobné nerovnosti, s ktorými sa môže študent alebo študentka stretávať v prístupe ku kvalitnému vzdelaniu a dokončeniu vzdelania. Pri mentoringu a kariérovom poradenstve sa navyše pracuje s rodovými a etnickými predsudkami (napríklad pri výbere ďalšej vzdelávacej cesty alebo kariéry), čo je navyše úzko prepojené na vzdelávanie o reprodukčnom zdraví (STYLE Database, 2017).

#### Podpora podnikania rómskych žien

Jedným spôsobom zapojenia rómskych žien na trh práce je podpora ich zapojenia do podnikania. Podpora podnikania osobitne u skupiny, ktorá čelí mnohým bariéram na trh práce, si vyžaduje využitie viacerých nástrojov, ktoré budú tieto bariéry vhodne adresovať. Jedným z príkladov takéhoto prístupu je rumunský projekt na podporu podnikania rómskych žien Fem.RRom, ktorý bol implementovaný v rokoch 2010-2013 rumunským ministerstvom práce ako aj ďalšími organizáciami z mimovládneho sektora, ktoré pôsobia pri rómskych komunitách. Jeho cieľom bolo podporiť zamestnávateľské nápady miestnych rómskych žien v troch regiónoch Rumunska, ktoré mali uskutočniť v rámci sociálnych podnikov (*social co-operatives*). Súčasťou projektu bolo zriadenie zamestnávateľských centier, ktoré poskytovali poradenstvo, služby zamestnanosti v blízkosti bydliska cieľovej skupiny, podporu pri príprave podnikateľského plánu a rozvoj zručností pre rozbehnutie sociálnych podnikov prostredníctvom školení, ktoré boli osobitne prispôsobené potrebám miestnych žien. Podpora ďalej pokračovala pri registrácii sociálneho podniku, hľadaní investícií pre rozbehnutie podnikania a priamej finančnej pomoci prostredníctvom Európskeho sociálneho fondu a finančných prostriedkov rumunskej vlády. Výsledkom projektu bolo vytvorenie sociálnych podnikov 16timi rómskymi ženami a vytvorenie pracovných pozícií pre 96 rómskych žien (OECD/European Union, 2015).

Nástroje sociálnej ekonomiky sú často využívané pre podporu podnikania zraniteľných skupín, osobitne sociálne vylúčených žien, ktoré majú obmedzený prístup ku finančnému kapitálu (napríklad k pôžičkám v štandardných finančných inštitúciách), nízke zručnosti alebo slabý sociálny kapitál (Dacin, Dacin, a Matear, 2010). Rôzne mikropôžičkové programy (existujúce po celom svete) boli preto určené ženy z marginalizovaných komunít, a pozostávali nielen z poskytnutia finančnej pomoci, ale aj posilnenia zručností, či sociálnych kontaktov, ktoré týmto ženám bránili v rozbehnutí podnikania.

## Odporúčania pre tvorbu verejných politík

Znevýhodnené postavenie rómskych žien na trhu práce je komplexným problémom, ktorý súvisí nielen s nízkym vzdelaním, či nedostatočne fungujúcimi zamestnaneckými schémami, ale je prepojený na oblasť bývania, prístupu k zdravotnej starostlivosti a inkluzívnemu vzdelávaniu od predprimárneho vzdelávania po vyššie vzdelávanie. Nižšie naformulované odporúčania pre verejné politiky sa však viac sústreďujú zameriavajú na oblasť zamestnaneckých a čiastočne vzdelávacích opatrení a nemajú za ambíciu riešiť všetky vrstvy sociálneho vylúčenia.

#### Zlepšenie prístupu k službám starostlivosti o deti

Pre plnohodnotné zapojenie žien na trh práce je nevyhnuté posliniť také služby, ktoré im umožňujú vhodne skĺbiť pracovný a rodinný život a aspoň čiastočne tak odbúrať zvýšenú záťaž, ktorá je na ženy kladená pri starostlivosti o deti a domácnosť. Integrálnym prvkom voči zamestnaneckých opatreniam pre ženy preto musia byť služby starostlivosti o deti od ranného detstva (jasle a materské školy), ktoré by mali byť fyzicky aj finančne dostupné aj rodinám z vylúčených komunít. V predprimárnom vzdelávaní sa ponúkajú rôzne formy podpory ako sú napríklad garantované miesta v materskej škole, ale aj flexibilnejšie formy ako sú menšie detské skupiny. Kľúčové sú aj možnosti starostlivosti o deti v poobedňajších hodinách ako sú školské kluby a iné formy mimoškolských aktivít. Súčasťou tohto odporúčania sú však aj aktivity na väčšie zapojenie otcov do výchovy a starostlivosti o domácnosť,.

#### Zavedenie preventívnych opatrení vo vzťahu k predčasnému odchodu zo škôl

Ako je uvedené vyššie, prevencia voči predčasnému odchodu zo školy si vyžaduje včasnú intervenciu a monitoring tých rizikových skupín, u ktorých hrozí predčasný odchod zo školy. Samotná intervencia by mala pozostávať zo súboru podporných aktivít, medzi ktoré patrí kariérové i psychologické poradenstvo, úzka spolupráca s rodinou, ale aj využitie finančných nástrojov, ako napríklad štipendií. Osobitne voči rómskym dievčatám (ale aj chlapcom) je dôležité zabezpečiť aktivity pre odbúravanie stereotypov týkajúcich sa tradičného rozdelenia rodových rolí, ale aj prístup k reprodukčnému zdraviu a plánovanému rodičovstvu.

#### Zavedenie flexibilnejšieho systému druhošancového vzdelávania

Sfunkčnenie systému druhošancového vzdelávania na Slovensku vyžaduje viaceré systémové zmeny, ktoré sa týkajú napríklad zväčšenia ponuky ponúkaných odborov, zavedenie rôznych foriem podporných služieb (tútoring, doučovanie, kariérové poradenstvo), štipendiá a ďalšiu materiálnu pomoc pre zabezpečenie pravidelnej dochádzky do školy. Osobitne voči rómskych dievčatám a ženám je nutné ponúkať nestereotypné učebné odbory (zväčšením ponuky vzdelávacích odborov), aktívne odbúrať rodové a etnické predsudky (najmä voči tradičným rodovým rolám v rodinách), čo si vyžaduje aj aktívnu spoluprácu s rodinou a komunitou.

#### Zavedenie profilovacieho systému na úradoch práce

Na efektívnejšie adresovanie viacnásobného znevýhodnenia a poskytovanie individualizovanej pomoci je nevyhnutné sfunkčniť systém profilovania na úradoch. Dobre nastavený systém profilovania uchádzačov a uchádzačiek o prácu by umožnil identifikovanie bariér, ktoré zažívajú v prístupe na trhu práce a efektívnejšie nastavenie individualizovanej podpory. Zavedenie profilovania viacnásobne znevýhodnených uchádzačiek o prácu je možné aj v rámci neštátnych služieb zamestnanosti. Tomuto opatreniu predchádza zlepšenie registrovania rómskych žien na úradoch práce, keďže mnohé z nich partia medzi neaktívnych nezamestnaných, ktorí sú mimo systému registra nezamestnaných uchádzačov o prácu.

#### Posilnenie elementu zvyšovania zručností v aktívnych opatreniach trhu práce

V súčasne implementovaných AOTP je nevyhnutné lepšie integrovať prvky, ktoré budú viesť k zvyšovaniu zručností. Zamestnanecké schémy by sa teda mali v menšej miere zameriavať na dotácie na mzdy a vo väčšej miere na školenia a iné formy zvyšovania zručností. Práve z nich by mali úžitok skupiny s nízkym vzdelaním, ktoré tvoria výraznú časť dlhodobo nezamestnaných. Takéto zamestnanecké schémy by mali byť zároveň dostupné a aktívne ponúkané rómskym ženám a iným ženám zo sociálne vylúčených komunít, ktoré majú potenciál z nich benefitovať najviac.

#### Lepšie využívanie nástrojov sociálnej ekonomiky

Rôzne prvky sociálnej ekonomiky môžu mať potenciál adresovať znevýhodnené postavenie rómskych žien, keďže sociálne podniky zo svojej podstaty zväčša vznikajú priamo v komunitách a majú tak potenciál poznať jej problémy lepšie. Rómske ženy nemusia byť len v roliach zamestnankýň sociálnych podnikov, je možné ich aj aktívne podporovať pri rozbiehaní sociálneho podnikania. V tomto kontexte je ale pri nastavení podpory podnikania rómskych žien potrebné prihliadať na bariéry, ktoré môžu zažívať; medzi tie patrí limitovaný prístup k finančnému kapitálu, nedostatok sociálneho kapitálu, či obmedzenia v oblasti zlaďovania pracovného a rodinného života.

#### Podpora systematického zberu a vyhodnocovania dát

Slovensko dlhodobo zaostáva v zbere etnických dát a ich využívaní pri hodnotení efektívnosti a účinnosti zamestnaneckých schém. Osobitne je nutné vyhodnocovať účinnosť politík vo vzťahu k rómskym ženám a pravidelne sledovať ukazovateľov v oblasti znižovania nerovností na trhu práce. Zber a vyhodnocovanie dát musia byť uskutočňované citlivo a za dodržania etických pravidiel pri etnickom zbere dát.

## Zoznam literatúry

Alvarez, A., Parra, I., & Gamella, J. F. (2016). Why do most Gitano/Romani students not complete compulsory secondary education in Spain? Uncovering the view of the educational community using concept mapping. SHS Web of Conferences 26.

Balážová, Z. (2015). *Elokované pracoviská stredných odborných škôl pri marginalizovaných rómskych komunitách Cesta k začleneniu alebo vylúčeniu rómskej mládeže*? Bratislava: Centrum pre výskum etnicity a kultúry.

Crenshaw, K. (1994). Intersectionality and Identity Politics: Learning from Violence against Women of Color. In: Martha Albertson Fineman, Rixanne Mykitiuk, ed. The Public Nature of Private Violence. New York: Routledge, s. 178–193.

Dacin, P. A., Dacin, M., & Matear, M. (2010). Social entrepreneurship: Why we don’t need a new theory and how we move forward from here. *Academy of Management Perspectives, 24(3), s. 37–57.*

De Witte, Kristof, and Nicky Rogge. (2013). Dropout from Secondary Education: All’s Well that Begins Well. *European Journal of Education, 48 (1), s. 131–149.*

FRA (2016). *Second European Union Minorities and Discrimination Survey. Roma Selected findings.* Dostupné na <https://fra.europa.eu/sites/default/files/fra_uploads/fra-2016-eu-minorities-survey-roma-selected-findings_en.pdf>

FRA (2019). *Second European Union Minorities and Discrimination Survey. Roma women in nine EU member states.* Dostupné na: <https://fra.europa.eu/en/publication/2019/roma-women-nine-eu-member-states>

Flennaugh, T. K., Cooper Stein, K., and Carter Andrews, D. J. (2018). Necessary but Insufficient: How Educators Enact Hope for Formerly Disconnected Youth. *Urban Education, 53(1), s. 113–138.*

Gatti, R., Karacsony, S., Kosuke, A., Ferré, C. a de Paz Nieves, C. (2016). Being Fair, Faring Better. Promoting Equality of Opportunity for Marginalized Roma. Washington: World Bank. Dostupné na <http://documents.worldbank.org/curated/en/292771468196732276/pdf/102804-REVISED.pdf>

Hidas, S., Lafférsová, Z. a Machlica G. (2018). Inklúzia Rómov je celospoločenskou výzvou. Bratislava Inštitút finančnej politiky.

Hidas, S., Vaľková, K. a Havran P. (2016). Veľa práce na úradoch práce: Efektivita a účinnosť služieb zamestnanosti. Bratislava: Inštitút finančnej politiky

Hardre, P.L. & Reeve, J. (2003). A motivational model of rural students´ intentions to persist in, versus drop out of, high school. *Journal of Educational Psychology, 95(2), s. 347-356.*

Hobbs., C.M. & Power, J.J. (2013). Engaging disadvantaged young people in the course of their lives: The importance of staff/student relationships in alternative education. Dostupné na: <https://www.lindenwood.edu/academics/beyond-the-classroom/publications/journal-of-educational-leadership-in-action/all-issues/previous-issues/volume-2-issue-1/engaging-disadvantaged-young-people-in-the-course-of-their-lives/>

Kearney, C. A. (2008). *School absenteeism and school refusal behaviour in youth: a contemporary review. Clinical Psychological Review, 28(3), s. 451-471.*

Koczé, A. a Popa, R.M. (2009). *Missing intersectionality: Race/ethnicity, gender, and class in current research and policies on Romani women in Europe.* Budapest: Central European University

Mýtna Kureková, L. (2014). Review of profiling systems, categorization of job seekers and calculation of unit service in employment services – Implications and applications for Slovakia. Bratislava: CELSI. CELSI Research report No. 8. Dostupné na: <https://celsi.sk/media/research_reports/celsi_rr_8_final.pdf>

McGregor, G. & Mills, M. (2012). Alternative education sites and marginalised young people: ‘I wish there were more schools like this one’, *International Journal of Inclusive Education 16(8), s. 843-862.*

Mýtna Kureková, L., Salner, A. a Farenzenová, M. (2013). Implementation of Activation Works in Slovakia: Evaluation and Recommendations for Policy Change, Final Report. Bratislava: Inštitút pre dobre spravovanú spoločnosť.

OECD/European Union (2015), The Missing Entrepreneurs 2015: Policies for Self-employment and Entrepreneurship. Paris: OECD Publishing.

Polidano, C., Tabasso, D. & Tseng, Y-P. (2015). A Second chance at education for early school leavers, *Education Economics, 23 (3), s. 358-375.*

Ripamonti, E. (2017). Risk Factors for Dropping out of High School: A Review of Contemporary, International Empirical Research. *Adolescent Research Review 3, s. 321-338.*

Tomás, A.C., Solís, J.S. & Torres, A.A. (2012). School dropout by gender in the European Union: Evidence from Spain. *Estudious Sobre Educación, 23, s. 117-139.*

ÚHP, IVP a ISP. (2020). *Revízia výdavkov na skupiny ohrozené chudobou alebo sociálnym vylúčením. Záverečná správa.* Dostupné na <https://www.minedu.sk/data/att/15944.pdf>

Weihua, F. & Wolters., Ch.A. (2014). School motivation and high school drop outs: The mediating role of educational expectation. *British Journal of Educational Psychology 85, s. 22-39.*

Tento projekt je podporený z Európskeho sociálneho fondu z Operačného programu Efektívna verejná správa.

1. *Ang. not in education, employment or training.* [↑](#footnote-ref-1)